Հայաստանի վարչապետի թեկնածու Նիկոլ Փաշինյանը հավատացնում է, որ ինքը «երբեք չի հանդգնի ասել», որ առաջիկայում հնարավոր արտահերթ խորհրդարանական ընտրությունների անցկացման համար Ընտրական օրենսգրքում փոփոխությունները պետք է իրականացվեն իր ուզած տարբերակով: Ազգային ժողովում ՀՀ վարչապետի ընտրության հարցի քննարկման ընթացքում, պատասխանելով ՀՀԿ խմբակցության պատգամավոր Շուշան Սարդարյանի հարցին, թե ինչպե՞ս է պատրաստվում արտահերթ խորհրդարանական ընտրություններից առաջ Ընտրական օրենսգրքում փոփոխություններ անել իր ուզած տարբերակով, եթե չլինի խորհրդարանական մեծամասնության աջակցությունը, Փաշինյանն ընդգծեց, որ Ընտրական օրենսգիրքը մի փաստաթուղթ է, որը պետք է լայն ըմբռնում ունենա հանրության և քաղաքական ուժերի կողմից: «Հակառակ դեպքում մենք կկորցնենք շատ կարևոր բան. անհնար կլինի ունենալ այնպիսի ընտրություններ, որոնց արդյունքներն անառարկելի կլինեն թե՛ քաղաքական ուժերի, թե՛ հանրության համար»,- նշեց Փաշինյանը: